Smernica 

pre postup delegácie Slovenskej republiky na 
15. konferencii zmluvných strán Rámcového dohovoru OSN o zmene klímy a 5. zasadnutí zmluvných strán Kjótskeho protokolu
Kodaň, Dánsko, 7. - 18. december 2009

Najkritickejšími bodmi medzinárodných rokovaní pred COP15 sú:
•	princípy pre stanovenie primeraných individuálnych príspevkov vyspelých priemyselných krajín prílohy I Dohovoru (vrátane USA) k celkovému redukčnému úsiliu v strednodobom horizonte (do roku 2020),
•	ochota dynamicky sa rozvíjajúcich rozvojových krajín sa aktívne pripojiť k redukčnému úsiliu na základe princípov spoločnej a zároveň diferencovanej zodpovednosti a primeraných možností,
•	otázky spojené s finančnou architektúrou po roku 2012, predovšetkým princípy pre generovanie finančných zdrojov na pomoc rozvojovým krajinám v oblasti znižovania emisií a adaptácie, ale aj pravidlá pre ich riadenie, prerozdeľovanie a kontrolu ich efektívneho využívania,
•	podmienky pre výskum, vývoj, ale najmä urýchlený transfer nových nízko uhlíkových technológií pri zohľadnení existujúcich medzinárodných dohôd, týkajúcich sa IPR.

SR sa aktívne zapájalo do procesu prípravy pozície EÚ na medzinárodné rokovania. Aj v tejto fáze musíme zdôrazniť, že predkladané pozície ku otvoreným kľúčovým otázkam sú stále len rámcové a budú podliehať aktualizácii vzhľadom na stále prebiehajúce medzinárodné rokovania, ako aj rokovania vo formáciách Rady EÚ: 

•	SR podporuje návrh na uplatnenie viacerých kritérií pre stanovenie príspevkov jednotlivých krajín ku celkovému redukčnému úsiliu po roku 2012, ktoré vychádzajú z ekonomických, populačných a environmentálnych trendov vrátane zohľadnenia už vykonaného redukčného úsilia od roku 1990. 
•	Pokiaľ ide o určenie váhy pre jednotlivé kritériá, za najdôležitejšie považujeme celkové emisie, ekonomický potenciál a už vykonané redukčné úsilie – populačný trend nie je podľa nás pre tvorbu emisií rozhodujúci, keďže je ho možné efektívne kompenzovať účinnými opatreniami na strane konečnej spotreby energií. 
•	Súhlasíme s navrhovanými princípmi medzinárodného režimu financovania aktivít rozvojových krajín v oblasti zmierňovania a adaptácie po roku 2012, ktoré vychádzajú zo zásad spravodlivého rozdelenia záťaže medzi jednotlivé krajiny. Plne podporujeme diskutované princípy, t.j. schopnosť platiť, znečisťovateľ platí a univerzálnu účasť krajín na financovaní. 
•	Nízko uhlíkové rozvojové plány a stratégie rozvojových krajín vrátane vhodného kapacitného rámca sú, spolu so zlepšeným systémom monitorovania, inventarizácie, overovania aktivít a ich výstupov, referenčnou podmienkou pre poskytovanie pomoci rozvojovým krajinám (finančné a investičné zdroje vrátane transferu technológií a ODA) a sú tiež základom pre jej efektívne využívanie. 
•	Súhlasíme s potrebou intenzívnej spolupráce rozvinutých a rozvojových krajín v oblasti adaptácie, výskumu, vývoja a využívania nových, nízko uhlíkových technológií ako aj s doplnením organizačnej infraštruktúry pre tieto oblasti na základe zhodnotenia doterajšieho vývoja – napríklad návrh na preskúmanie možnosti vytvorenia multilaterálnych poistných mechanizmov pre prírodné katastrofy v dôsledku zmeny klímy. 

Delegácia Slovenskej republiky bude postupovať v otázkach, ktoré sa týkajú SR nasledovne:

1.	Na rokovaní strán Rámcového dohovoru bude vystupovať podľa výsledkov dohodnutých na koordinačných stretnutiach členských štátov Európskej únie a Európskeho spoločenstva reprezentovaného predstaviteľmi Európskej komisie.

2.	Na koordinačných stretnutiach bude podporovať také riešenia prípadných sporných bodov, ktoré nie sú v rozpore s celkovou stratégiou plnenia záväzkov Rámcového dohovoru a Kjótskeho protokolu Slovenskej republiky.

3.	Podporí rozhodnutia a závery o budúcich záväzkoch, ktoré by umožňovali zapojenie čo najširšieho spektra krajín do aktivít vedúcich k stabilizácii koncentrácie emisií skleníkových plynov v atmosfére na základe princípu spoločnej, zároveň však rozdielnej zodpovednosti a možností. 

4. Podporí prijatie návrhov textov rozhodnutí, ktoré budú primerane zohľadňovať záujmy Slovenskej republiky.

5. V ostatných prípadoch o hlasovaní rozhodne vedúci delegácie a podľa možnosti podporí stanoviská Európskej únie.